EUROOPA KOMISJON Brüssel,14.3.2022 COM(2022) 101 final 2022/0071(NLE) Ettepanek: NÕUKOGU MÄÄRUS meetodite ja menetluse kohta, millega tehakse kättesaadavaks heitkogustega kauplemise süsteemil, piiril kohaldataval süsinikdioksiidi kohandusmehhanismil ja ümberjaotatud kasumil põhinevad omavahendid, ning rahavajaduste rahuldamise meetmete kohta



SELETUSKIRI ETTEPANEKU TAUST Ettepaneku põhjused ja eesmärgid 22. detsembril 2021 vastu võetud ettepanekuga omavahendite otsuse 2020/2053 muutmise kohta lisatakse ELi eelarvesse kolm uute omavahendite liiki. Need väljapakutud uued omavahendid põhinevad ELi kasvuhoonegaaside heitkogustega kauplemise süsteemil ja piiril kohaldataval süsinikdioksiidi kohandusmehhanismil ning hõlmavad riiklikku osamaksu ELi eelarvesse, mis põhineb hargmaiste ettevõtjate jääkkasumi osal, mis jaotatakse ümber liikmesriikidele kooskõlas maksustamisõiguste ümberjaotamise üleilmse kokkuleppe rakendamist käsitleva nõukogu direktiiviga, mille komisjon esitab 2022. aasta jooksul („ümberjaotatud kasum“). Selle ettepanekuga lisatakse muudetud omavahendite otsuses välja pakutud täiendavate uute omavahenditega seotud praktiline kord, proportsionaalne ja vajalik kontroll, järelevalve ja läbivaatamise meetmed. Seda täiendatakse kooskõlas Euroopa Liidu toimimise lepingu artikli 311 neljanda lõiguga määrustega, millega määratakse kindlaks omavahendite kontroll ja järelevalve. Kui selles määruses jõutakse kokkuleppele, siis tuleks kõigi omavahendite kättesaadavaks tegemise sätted koondada, et vältida mitme paralleelse kättesaadavaks tegemise määruse olemasolu ning tagada õiguslik sidusus kooskõlas liidu parema õigusloome tegevuskavaga. Kooskõla poliitikavaldkonnas praegu kehtivate õigusnormidega Käesoleva määruse õiguslik alus on Euroopa Liidu toimimise lepingu artikli 322 lõige 2. Sellele on osutatud ka omavahendite otsuse (otsus (EL, Euratom) 2020/2053) artiklis 9. See täiendab määrust (EL, Euratom) nr 609/2014, millega tehakse kättesaadavaks traditsioonilised, käibemaksupõhised ja kogurahvatulul põhinevad omavahendid, ning plasti kättesaadavaks tegemise määrust (EL, Euratom) 2021/770. See on ka seotud muudetud määrusega (EL, Euratom) nr 768/2021, millega kehtestatakse omavahendite süsteemi rakendusmeetmed. Kooskõla muude liidu tegevuspõhimõtetega Omavahendite laadist tulenevalt sõltub nende haldamine muude liidu tegevuspõhimõtete nõuetekohasest kohaldamisest: 1) traditsioonilised omavahendid on seotud tolliliiduga; 2) käibemaksupõhised omavahendid on seotud siseturuga; 3) Euroopa Liidu heitkogustega kauplemise süsteemil, piiril kohaldataval süsinikdioksiidi kohandusmehhanismil ja plastpakendijäätmetel põhinevad omavahendid on seotud keskkonnapoliitika ja kliimameetmete alaste tegevuspõhimõtetega; 4) ümberjaotatud kasumil põhinevad omavahendid on seotud siseturuga, kui need liidu õigusesse üle võetakse. ÕIGUSLIK ALUS, SUBSIDIAARSUS JA PROPORTSIONAALSUS Õiguslik alus Käesoleva ettepaneku õiguslik alus on ELi toimimise lepingu artikli 322 lõige 2. •Subsidiaarsus (ainupädevusse mittekuuluva valdkonna puhul)

Ei kohaldata. •Proportsionaalsus Ettepaneku eesmärk on suurendada liikmesriikide jaoks prognoositavust ELi eelarve jaoks omavahendite kättesaadavaks tegemisel ja kehtestada menetlused vaidluste lahendamiseks. Ettepanek on kooskõlas proportsionaalsuse põhimõttega, kuna see ei lähe kaugemale sellest, mis on taotletava eesmärgi rahuldaval määral saavutamiseks vajalik ja proportsionaalne. •Vahendi valik ELi toimimise lepingu artikli 322 lõikes 2 ei ole täpsustatud, millist vahendit kasutada. Kuid nõukogu otsuse (EL, Euratom) 2020/2053 artikli 9 lõikega 3 nõutakse, et liikmesriigid teeksid vahendid komisjonile kättesaadavaks „vastavalt ELi toimimise lepingu artikli 322 lõike 2 alusel vastu võetud määrustele“. Nende määrustena käsitatakse määrust (EL, Euratom) nr 609/2014 traditsiooniliste, käibemaksupõhiste ja kogurahvatulul põhinevate omavahendite kohta ning ii) määrust 2021/770, mis käsitleb plastpakendijäätmetel põhinevate uute omavahendite kättesaadavaks tegemist. ETTEPANEKU SISU Komisjoni ettepaneku võib kokku võtta järgmiselt. I peatükk „Üldsätted“ Ettepaneku artikkel 2 („Tõendavate dokumentide säilitamine“): sätted vastavad määruse (EL, Euratom) nr 609/2014 artikli 3 sätetele ning eraldi sätted kehtestatakse Euroopa Liidu heitkogustega kauplemise süsteemil, piiril kohaldataval süsinikdioksiidi kohandusmehhanismil ja ümberjaotatud kasumil põhinevatele omavahenditele. Ettepaneku artikkel 3 („Halduskoostöö“) vastab määruse (EL, Euratom) nr 609/2014 artiklile 4. Ettepaneku artikliga 4 („Mõju kogurahvatulul põhinevatele omavahenditele“) tagatakse kogurahvatulul põhinevate omavahendite teisejärgulisus. See täiendab määruse (EL, Euratom) nr 609/2014 artiklit 5, nähes ette, et kogurahvatulupõhiste omavahendite summa arvutatakse pärast seda, kui kõigist muudest omavahenditest, nii varem olemas olnutest kui ka uutest, saadav tulu on kokku arvatud. Sellega tagatakse ka, et muudetud omavahendite otsusega lubatud brutomaksete vähendamisi võetakse arvesse kogurahvatulupõhiste omavahendite kättesaadavaks tegemisel ja raamatupidamisarvestusse kandmisel. II peatükk „Omavahendite raamatupidamisarvestus“ Ettepaneku artikkel 5 („Raamatupidamisarvestusse kandmine ja aruandlus“) vastab määruse (EL, Euratom) nr 609/2014 artiklile 6 ja kohandab seda uute omavahendite vajadustega. Ettepaneku artikkel 6 („Heitkogustega kauplemise süsteemil põhinevate omavahendite raamatupidamisarvestuse parandamine“) vastab määruse (EL, Euratom) nr 609/2014 artiklile 7, kasutades selle omavahendi jaoks kõnealuses artiklis traditsiooniliste omavahendite jaoks sätestatut, kuna need omavahendid on sarnast laadi. III peatükk „Omavahendite arvutamine“ Artiklid 7, 8 ja 9 käsitlevad heitkogustega kauplemisel, piiril kohaldataval süsinikdioksiidi kohandusmehhanismil ja ümberjaotatud kasumil põhinevate omavahendite arvutamise meetodeid. IV peatükk „Omavahendite kättesaadavaks tegemine“ Ettepaneku artikkel 10 („Riigikassa ja raamatupidamisarvestuse kord“) lähtub määruse (EL, Euratom) nr 609/2014 artiklist 9. Artiklites 11 ja 12 käsitletakse ELi heitkogustega kauplemise süsteemil põhinevate omavahendite kättesaadavaks tegemist. Artiklites 13 ja 14 käsitletakse piiril kohaldataval süsinikdioksiidi kohandusmehhanismil põhinevate omavahendite kättesaadavaks tegemist. Artiklites 15 ja 16 käsitletakse ümberjaotatud kasumil põhinevate omavahendite kättesaadavaks tegemist. Artiklis 17 käsitletakse viivist hilinemisega kättesaadavaks tehtud summadelt.

V peatükk „Reservatsioonidega hõlmatud makse ja läbivaatamismenetlus“ Artikliga 18 antakse liikmesriikidele võimalus teha reservatsiooniga kättesaadavaks summasid, mis on seotud piiril kohaldataval süsinikdioksiidi kohandusmehhanismil ja ümberjaotatud kasumil põhinevate omavahendite paranduste ja kohandustega. Artikliga 19 kehtestatakse läbivaatamismenetlus juhuks, kui liikmesriigid ja komisjon on piiril kohaldataval süsinikdioksiidi kohandusmehhanismil ja ümberjaotatud kasumil põhinevate omavahendite paranduste ja kohanduste asjus ilmsel lahkarvamusel. Uue menetlusega nähakse ette selged tähtajad ja kohustused nii liikmesriikidele kui ka komisjonile. Menetlusega tagatakse konstruktiivne dialoog vaidlusaluste summade üle ja püütakse hõlbustada kokkuleppe saavutamist poolte vahel. VI peatükk „Rahavarude haldamine“ Artikkel 20 („Rahavarude haldamise ja maksekorralduste täitmise nõuded“) lähtub määruse (EL, Euratom) nr 609/2014 artiklitest 14 ja 15. VI peatükk „Lõppsätted“ Ettepaneku artiklis 21 „Komiteemenetlus“ sätestatakse, et komisjonile antakse kooskõlas määrusega (EL) nr 182/2011 rakendamisvolitused. Ettepaneku artiklis 22 „Jõustumine“ sätestatakse, et määrus jõustub muudetud omavahendite otsusega samal ajal. Määrust kohaldatakse Euroopa Liidu heitkogustega kauplemise süsteemi (paiksed käitised ja lennundus) artiklitel 10 ja 3d põhinevate omavahendite suhtes tagasiulatuvalt alates 1. jaanuarist 2023. Maanteetranspordi- ja hoonesektorit hõlmava uue heitkogustega kauplemise süsteemi puhul kohaldatakse määrust alates esimesest päevast, mis järgneb direktiivi (EL) [XXX] (millega muudetakse direktiivi 2003/87/EÜ) ülevõtmise perioodi viimasele päevale. Piiril kohaldatava süsinikdioksiidi kohandusmehhanismi puhul kohaldatakse käesolevat määrust alates kõnealuse sektoripõhise määruse kohaldamise kuupäevast. Ümberjaotatud kasumil põhinevate omavahendite puhul kohaldatakse määrust alates [maksustamisõiguste ümberjaotamise üleilmse kokkuleppe rakendamist käsitleva direktiivi] ülevõtmisperioodi viimasele päevale järgneva perioodi kohaldamise esimesest päevast või mitmepoolse konventsiooni jõustumise päevast olenevalt sellest, kumb on hilisem. 2022/0071 (NLE) Ettepanek: NÕUKOGU MÄÄRUS meetodite ja menetluse kohta, millega tehakse kättesaadavaks heitkogustega kauplemise süsteemil, piiril kohaldataval süsinikdioksiidi kohandusmehhanismil ja ümberjaotatud kasumil põhinevad omavahendid, ning rahavajaduste rahuldamise meetmete kohta EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 322 lõiget 2, võttes arvesse Euroopa energiaühenduse asutamislepingut, eriti selle artiklit 106a, võttes arvesse Euroopa Komisjoni ettepanekut, võttes arvesse Euroopa Parlamendi arvamust,

võttes arvesse Euroopa Kontrollikoja arvamust ning arvestades järgmist: (1)Nõukogu otsusega (EL, Euratom) 2020/2053 (nagu seda on muudetud nõukogu otsusega [XXX]) kehtestatakse uute omavahenditena Euroopa Parlamendi ja nõukogu direktiiviga 2003/87/EÜ loodud heitkogustega kauplemise süsteem („heitkogustega kauplemise süsteemil põhinevad omavahendid“), Euroopa Parlamendi ja nõukogu määrusega (EL) [XXX] loodud piiril kohaldatav süsinikdioksiidi kohandusmehhanism („piiril kohaldataval süsinikdioksiidi kohandusmehhanismil põhinevad omavahendid“) ning [direktiiviga maksustamisõiguste ümberjaotamist käsitleva üleilmse kokkuleppe rakendamise kohta] loodud liikmesriikidele ümberjaotatud osa kõige suuremate ja kasumlikumate hargmaiste ettevõtjate jääkkasumist („ümberjaotatud kasumil põhinevad omavahendid“). Heitkogustega kauplemise süsteemil põhinevad omavahendid, piiril kohaldataval süsinikdioksiidi kohandusmehhanismil põhinevad omavahendid ja ümberjaotatud kasumil põhinevad omavahendid (millele kõigile osutatakse edaspidi nimetusega „uued omavahendid“) tuleks samuti teha liidule kättesaadavaks parimatel võimalikel tingimustel ning seega tuleks kehtestada eeskirjad, mille alusel liikmesriigid neid omavahendeid komisjonile kättesaadavaks teevad. (2)Nõukogu määrus (EL, Euratom) nr 609/2014 sisaldab sätteid omavahendite komisjonile kättesaadavaks tegemise kohta ning teiste omavahenditega ühiste halduskokkulepete kohta. Sarnased sätted tuleks vajaduse korral kehtestada uute omavahendite kohta. (3)Liikmesriigid peaksid hoidma komisjonile kättesaadavana ning vajaduse korral edastama talle dokumendid ja teabe, mida tal on vaja liidu omavahenditega antud volituste kasutamiseks. Eelkõige peaksid liikmesriigid tagama, et komisjonile esitatakse regulaarselt aruandeid omavahendite kohta. (4)Kogurahvatulupõhiste omavahendite suhtes kohaldatav määr tuleks arvutada, kui kõigist muudest nõukogu otsuses (EL, Euratom) 2020/2053 osutatud omavahenditest saadav tulu ning täiendavate teadusuuringute ja tehnoloogia arenduskavade rahalised toetused ja muud tulud on kokku arvatud. (5)Selleks et vähendada liikmesriikidele ja komisjonile heitkogustega kauplemise süsteemil põhinevate omavahendite kättesaadavaks tegemisest tulenevat halduskoormust, peaksid liikmesriigid tagama, et osa maksest, mis tehakse komisjoni määruse (EL) nr 1031/2010 kohaselt enampakkumisplatvormidel saastekvootide müümise tulemusena, tehakse komisjonile kättesaadavaks nende platvormidega seotud arvestussüsteemide või täitmis- ja tasaarvestussüsteemide ülekannete teel. (6)Tuleb tagada, et komisjonile tehakse kättesaadavaks osa nende saastekvootide tuludest, mida ei ole enampakkumisel müüdud. Kui liikmesriigid otsustavad saastekvoote enampakkumisel mitte müüa, siis peaks komisjon arvutama vastavad summad. Komisjon peaks need summad sisse nõudma ja liikmesriigid peaksid need kättesaadavaks tegema jooksva eelarveaasta igal kuul. (7)Arvesse tuleb võtta solidaarse kohandusmehhanismi mõju. Heitkogustega kauplemise süsteemil põhinevate omavahendite puhul võidakse liikmesriikide suhtes kohaldada maksimaalset või minimaalset osamaksu. Sellest tulenevat positiivset või negatiivset mõju tuleks võtta arvesse summade puhul, mille komisjon nõuab sisse ja mille liikmesriigid teevad kättesaadavaks igal kuul. (8)Selleks et võtta arvesse piiril kohaldatava süsinikdioksiidi kohandusmehhanismi rakendamise tsüklit, tuleks piiril kohaldataval süsinikdioksiidi kohandusmehhanismil põhinevad omavahendid teha kättesaadavaks igal aastal, kandes tasumisele kuuluvad summad jooksvale aastale järgneva teise aasta veebruaris kontole, mis on sel otstarbel avatud kooskõlas määrusega (EL, Euratom) nr 609/2014. (9)Ümberjaotatud kasumil põhinevad omavahendid tuleks teha kättesaadavaks igakuiselt aastal, mis järgneb aastale, kui iga liikmesriik saatis oma aastaaruande neile ümberjaotatud jääkkasumi summade kohta, mille hargmaised ettevõtjad on deklareerinud [maksustamisõiguste ümberjaotamist käsitleva üleilmse kokkuleppe rakendamise direktiivi] alusel. (10)Viivise arvutamise kord peaks tagama eelkõige selle, et omavahendid tehakse kättesaadavaks ettenähtud ajaks ja täies mahus. Liikmesriigid peaksid tasuma viivist, kui omavahendite kandmine kontole hilineb. Kooskõlas usaldusväärse finantsjuhtimise põhimõttega tuleks kanda hoolt selle eest, et hilinemisega kättesaadavaks tehtud omavahenditelt tasumisele kuuluva viivise sissenõudmise kulu ei ületaks tasumisele kuuluva viivise summat. (11)Selleks et viivise kogunemise perioodi saaks katkestada juhul, kui liikmesriikide ja komisjoni vahel tekivad lahkarvamused, mis on seotud piiril kohaldataval süsinikdioksiidi kohandusmehhanismil põhinevate omavahendite ja ümberjaotatud kasumil põhinevate omavahendite paranduste ja kohandustega, tuleks ühtlasi kehtestada sätted, mis kajastavad reservatsioonidega hõlmatud maksete tegemise praegust tava seoses liidu eelarvesse kantavate omavahendite summadega; see annab liikmesriikidele võimaluse algatada komisjoni vastu alusetu rikastumise hagi vastavalt ELi toimimise lepingu artiklile 268 ja artikli 340 lõikele 2. Reservatsiooni alusel tehtavad maksed peaksid siiski olema erandlikud. ELi toimimise lepingu artiklitega 258–260 seotud Euroopa Liidu Kohtu praktika jääb täielikult kohaldatavaks. (12)Kui liikmesriigid ja komisjon jäävad piiril kohaldataval süsinikdioksiidi kohandusmehhanismil põhinevate omavahendite ja ümberjaotatud kasumil põhinevate omavahendite paranduste ja kohanduste asjus lahkarvamusele, tuleks läbipaistvuse suurendamiseks ja vaidluste tõhusa lahendamise tagamiseks võtta kasutusele läbivaatamismenetlus. (13)Omavahenditega seotud finantseeskirjade nõuetekohase kohaldamise hõlbustamiseks on vaja lisada sätted, millega tagatakse tihe koostöö liikmesriikide ja komisjoni vahel asjaomase komitee kaudu. (14)Selleks et tagada käesoleva määruse rakendamiseks ühetaolised tingimused, tuleks komisjonile anda rakendamisvolitused omavahendeid käsitlevate aruannete vormide koostamiseks. Neid volitusi tuleks teostada kooskõlas Euroopa Parlamendi ja nõukogu määrusega (EL) nr 182/2011. (15)Rakendusaktid omavahendeid käsitlevate aruannete vormide koostamise kohta tuleks nende tehnilist iseloomu arvestades vastu võtta nõuandemenetluse teel. (16)Ühtsuse tagamiseks peaks käesolev määrus jõustuma nõukogu otsusega 20xx/xxxx/EL, Euratom samal päeval ning seda tuleks kohaldada alates 1. jaanuarist 2023. Artikli 2 lõiget 3, artikli 5 lõiget 5 ning artikleid 9, 15 ja 16 tuleks kohaldada alates [maksustamisõiguste ümberjaotamist käsitleva üleilmse kokkuleppe rakendamise direktiivi] kohaldamise kuupäevast või mitmepoolse konventsiooni jõustumise kuupäevast, olenevalt sellest, kumb kuupäev on hilisem, ON VASTU VÕTNUD KÄESOLEVA MÄÄRUSE:

I peatükk Üldsätted Artikkel 1 Reguleerimisese Käesoleva määrusega kehtestatakse eeskirjad otsuse (EL, Euratom) 2020/2053 artikli 2 lõike 1 punktides e (heitkogustega kauplemise süsteemil põhinevad omavahendid), f (piiril kohaldataval süsinikdioksiidi kohandusmehhanismil põhinevad omavahendid) ja g (ümberjaotatud kasumil põhinevad omavahendid) osutatud liidu omavahendite arvutamise ja komisjonile kättesaadavaks tegemise kohta ning rahavajaduste rahuldamise meetmete kohta ning sätestatakse kõnealuse otsuse artikli 2 lõike 1 punktis d (kogurahvatulul põhinevad omavahendid) osutatud omavahendite suhtes kohaldatava määra arvutamine. Artikkel 2 Tõendavate dokumentide säilitamine 1. Liikmesriigid võtavad kõik asjakohased meetmed, millega tagatakse, et heitkogustega kauplemise süsteemil põhinevate omavahendite kindlaksmääramist, arvutamist ja kättesaadavaks tegemist käsitlevaid tõendavaid dokumente säilitatakse vähemalt kolm kalendriaastat pärast omavahendite kättesaadavaks tegemise eelarveaasta lõppu või kolm aastat pärast enampakkumisplatvormiga suhte lõpetamist, olenevalt sellest, kumb ajavahemik on pikem. Need dokumendid sisaldavad järgmist: a) Euroopa Parlamendi ja nõukogu direktiivi 2003/87/EÜ artikli 10 lõike 4 viimases lõigus osutatud aruanded; b) dokumendid, mis sisaldavad teavet enampakkumiste tulemuste kohta, nagu on sätestatud komisjoni määruse nr 1031/2010 artiklis 61. Liikmesriigid säilitavad tõendavaid dokumente piiril kohaldataval süsinikdioksiidi kohandusmehhanismil põhinevate omavahendite ja ümberjaotatud kasumil põhinevate omavahendite arvutamise ja kättesaadavaks tegemise kohta kuni omavahendite kättesaadavaks tegemise eelarvesaastale järgneva viienda aasta 31. juulini. 2. Lõikes 1 märgitud tähtaegade arvestamine peatatakse, kui lõikes 1 osutatud tõendavate dokumentide kontrolli- ja järelevalvemeetmed, millele on osutatud nõukogu määruse (EL, Euratom) 2021/768 artiklis 2, näitavad, et tõendavaid dokumente on vaja parandada või kohandada. 3. Juhul kui liikmesriigi ja komisjoni vaheline vaidlus, mis käsitleb heitkogustega kauplemise süsteemil, piiril kohaldataval süsinikdioksiidi kohandusmehhanismil või ümberjaotatud kasumil põhinevate omavahendite teatava summa kättesaadavaks tegemise kohustust, lahendatakse vastastikuse kokkuleppe või Euroopa Liidu Kohtu otsuse alusel, esitab liikmesriik komisjonile finantsjärelevalveks vajalikud tõendavad dokumendid kahe kuu jooksul pärast vaidluse lahendamist. Artikkel 3 Halduskoostöö 1. Iga liikmesriik teavitab komisjoni järgnevast: (a)heitkogustega kauplemise süsteemil, piiril kohaldataval süsinikdioksiidi kohandusmehhanismil ja ümberjaotatud kasumil põhinevate omavahendite kindlaksmääramise, arvutamise, sissenõudmise, kättesaadavaks tegemise ja kontrollimise eest vastutavate talituste ja asutuste nimed ning nende talituste ja asutuste rolli ja tegevust reguleerivad põhisätted; (b)õigus- ja haldusnormidega kehtestatud üldsätted ja raamatupidamiseeskirjad, mis käsitlevad heitkogustega kauplemise süsteemil, piiril kohaldataval süsinikdioksiidi kohandusmehhanismil ja ümberjaotatud kasumil põhinevate omavahendite kindlaksmääramist, arvutamist, sissenõudmist, kättesaadavaks tegemist ja kontrollimist komisjoni poolt; (c)kõigi nende haldus- ja raamatupidamisdokumentide täpsed nimetused, kuhu on kantud heitkogustega kauplemise süsteemil, piiril kohaldataval süsinikdioksiidi kohandusmehhanismil ja ümberjaotatud kasumil põhinevad omavahendid, eelkõige dokumendid, mida kasutatakse artiklis 5 ette nähtud raamatupidamisarvestuse koostamisel. Liikmesriigid teatavad komisjonile viivitamata kõigist esimeses lõigus osutatud nimetustes või sätetes tehtud muudatustest.

2. Teabe esitanud liikmesriigi taotluse korral edastab komisjon lõikes 1 osutatud teabe kõikidele liikmesriikidele. Artikkel 4 Mõju kogurahvatulul põhinevatele omavahenditele Määruse (EL, Euratom) nr 609/2014 artiklis 5 osutatud ühtse määra kehtestamiseks lisatakse otsuse (EL, Euratom) 2020/2053 artikli 2 lõike 1 punktides e, f ja g osutatud tulu kõnealuse otsuse artikli 2 lõike 1 punktides a, b ja c osutatud tulule, et arvutada see osa eelarvest, mis tuleb katta kogurahvatulul põhinevatest omavahenditest. II peatükk Omavahendite raamatupidamisarvestus Artikkel 5 Raamatupidamisarvestusse kandmine ja aruandlus 1. Heitkogustega kauplemise süsteemil, piiril kohaldataval süsinikdioksiidi kohandusmehhanismil ja ümberjaotatud kasumil põhinevate omavahendite tarbeks kasutatakse määruse (EL, Euratom) nr 609/2014 artiklis 6 osutatud omavahendite raamatupidamisarvestust. 2. Omavahendite arvestamisel loetakse kuu lõppenuks mitte varem kui omavahendite arvutamise või kindlaksmääramise kuu viimasel tööpäeval kell 13.00. 3. Artikli 7 lõike 1 kohaselt konkreetse kuu kohta arvutatud heitkogustega kauplemise süsteemil põhinevate omavahendite summad kantakse raamatupidamisarvestusse hiljemalt nõude kindlaksmääramise kuule järgneva teise kuu esimesel tööpäeval. Liikmesriigid veenduvad, et komisjon saab platvormilt nende summade kohta igakuise aruande hiljemalt raamatupidamisarvestusse kandmise päeval. Artikli 11 lõikes 2 osutatud heitkogustega kauplemise süsteemil põhinevate omavahendite kaheteistkümnendikosad kantakse raamatupidamisarvestusse iga kuu esimesel tööpäeval. Artiklis 12 osutatud arvutuse tulemus kantakse raamatupidamisarvestusse igal aastal selle aasta märtsi esimesel tööpäeval, mis järgneb aastale, mil komisjon teatas liikmesriikidele arvutuse tulemusena saadud summad. 4. Iga liikmesriik saadab komisjonile iga aasta 31. juuliks aastaaruande, mis sisaldab piiril kohaldataval süsinikdioksiidi kohandusmehhanismil põhinevate omavahendite kogusummasid, mis on arvutatud kooskõlas artikliga 8, sh artikli 14 kohaselt arvutatud parandused ja kohandused. Piiril kohaldataval süsinikdioksiidi kohandusmehhanismil põhinevate omavahendite summad kantakse raamatupidamisarvestusse igal aastal selle aasta veebruari esimesel tööpäeval, mis järgneb aastale, mil iga liikmesriik saatis oma aastaaruande. 5. Iga liikmesriik saadab komisjonile aruandeaastale järgneva teise aasta 31. juuliks aastaaruande, mis sisaldab neile ümberjaotatud jääkkasumi summasid, mille hargmaised ettevõtjad on deklareerinud [maksustamisõiguste ümberjaotamist käsitleva üleilmse kokkuleppe rakendamise direktiivi] kohaldamisalas ja mis on arvutatud kooskõlas artikliga 15, sh kooskõlas artikliga 16 arvutatud parandused ja kohandused. Ümberjaotatud kasumil põhinevate omavahendite konkreetse kuu kaheteistkümnendikosad, millele on osutatud artiklis 15, kantakse raamatupidamisarvestusse selle aasta iga kuu esimesel tööpäeval, mis järgneb aastale, kui iga liikmesriik saatis oma aastaaruande. 6. Komisjon võib vastu võtta rakendusakte, et kehtestada lõigetes 3–5 osutatud omavahendite aruannete vormid. Nimetatud rakendusaktid võetakse vastu vastavalt artikli 21 lõikes 2 osutatud nõuandemenetlusele. Artikkel 6 Heitkogustega kauplemise süsteemil põhinevate omavahendite raamatupidamisarvestuse parandamine enampakkumistulu alusel

Otsuse (EL, Euratom) 2020/2053 artikli 2 lõike 1 punkti e alapunktis 1 osutatud heitkogustega kauplemise süsteemil põhinevate omavahendite igakuiste aruannete (millele on osutatud artikli 5 lõike 3 teises lõigus) mis tahes parandusi võib konkreetse aasta kohta teha ainult kuni kõnealusele aastale järgneva kolmanda aasta 31. detsembrini, välja arvatud juhul, kui komisjon või asjaomane liikmesriik on parandusest enne seda kuupäeva teada andnud. III peatükk Omavahendite arvutamine Artikkel 7 Heitkogustega kauplemise süsteemil põhinevate omavahendite arvutamine 1. Liikmesriigid veenduvad, et enampakkumisplatvorm arvutab otsuse (EL, Euratom) 2020/2053 artikli 2 lõike 1 punkti e alapunktis 1 osutatud heitkogustega kauplemise süsteemil põhinevad omavahendid, kohaldades kõnealuse otsuse artikli 2 lõike 1 punktis e kindlaks määratud ühtset määra enampakkumisel müüdud saastekvootide arvule, mis korrutatakse enampakkumishinnaga, millele on osutatud määruse (EL) nr 1031/2010 artiklis 7. Käesoleva määruse kohaldamisel määratakse liidu nõue, mis käsitleb otsuse (EL, Euratom) 2020/2053 artikli 2 lõike 1 punkti e alapunktis 1 osutatud heitkogustega kauplemise süsteemil põhinevat omavahendit, kindlaks saastekvootide müügi päeval lähtuvalt vastava päeva enampakkumishinnast, mis on määratud kindlaks kooskõlas määruse (EL) nr 1031/2010 artikliga 7. 2. Komisjon arvutab otsuse (EL, Euratom) 2020/2053 artikli 2 lõike 1 punkti e alapunktis 2 osutatud summa, kohaldades kõnealuse otsuse artikli 2 lõike 1 punktis e osutatud ühtset määra järgmiste heitkoguste iga-aastasele kogusele, mis korrutatakse määruse (EL) nr 1031/2010 artiklis 7 osutatud heitkoguste keskmise aastahinnaga kõnealuse määruse artikli 26 kohaselt valitud platvormil: (a)tasuta eraldatavad heitkoguste ühikud kooskõlas direktiivi 2003/87/EÜ artikliga 10c; (b)heitkoguse ühikud, mis on kehtetuks tunnistatud kooskõlas Euroopa Parlamendi ja nõukogu määruse (EL) 2018/842 artikli 6 lõikega 1; (c)direktiivi 2003/87/EÜ artikli 10d lõikes 4 osutatud heitkoguste ühikute kasutamine enampakkumisele panemiseks kõnealuse direktiivi artikli 10d lõikes 3 osutatud moderniseerimisfondi jaoks. Esimese lõigu kohaselt arvutatud summat kaalutakse iga enampakkumise mahuga. 3. Komisjoni arvutab otsuse (EL, Euratom) 2020/2053 artikli 2 lõikes 2a osutatud summa. Arvutused tehakse kuni eelarveaastani 2030 järgmiste näitajate põhjal: (a)asjaomasele eelarveaastale eelneva teise aasta (n-2) kogurahvatulu kogusumma turuhindades, mille liikmesriigid on komisjonile esitanud jooksval eelarveaastal kooskõlas Euroopa Parlamendi ja nõukogu määruse (EL) 2019/516 artikliga 2; (b)lõigete 1 ja 2 kohaselt kindlaks määratud tuludele vastavad heitkogustega kauplemise süsteemi summad. 4. Iga asjaomase liikmesriigi puhul on summa, mis on arvutatud, kohaldades otsuse (EL, Euratom) 2020/2053 artikli 2 lõike 1 punktis e sätestatud ühtset määra kõnealuse otsuse artikli 2 lõike 1 punkti e alapunktis 2 osutatud koguste suhtes ning kohaldades otsuse (EL, Euratom) 2020/2053 artikli 2 lõikes 2a osutatud mehhanismi, heitkogustega kauplemise süsteemil põhineva omavahendi kohandamise kogusumma. 5. Komisjon edastab iga aasta 31. maiks liikmesriikidele lõikes 4 osutatud kohandamise kogusumma prognoosi järgmise eelarveaasta tarbeks. 6. Komisjon ajakohastab enne järgmise eelarveaasta mai lõppu lõikes 4 osutatud kohandamise kogusumma prognoosi, kasutades talle sel ajal kättesaadavaid andmeid. Mis tahes märkimisväärsed erinevused algsetest prognoosidest võidakse kanda paranduseelarve projekti ja nende põhjal võidakse kohandada artikli 11 lõikes 2 osutatud kaheteistkümnendikosasid, mis on krediteeritud alates eelarveaasta algusest. Artikkel 8 Piiril kohaldataval süsinikdioksiidi kohandusmehhanismil põhinevate omavahendite arvutamine

Piiril kohaldataval süsinikdioksiidi kohandusmehhanismil põhinevad omavahendid arvutatakse, kasutades otsuse (EL, Euratom) 2020/2053 artikli 2 lõike 1 punktis f osutatud sissenõudmismäära seoses järgmisega: (a)hind, mille kinnitatud deklarant maksab CBAMi sertifikaatide eest, mis vastab sisalduvate heitkoguste kogunäitajale, mis on deklareeritud kooskõlas Euroopa Parlamendi ja nõukogu määruse (EL) [XXX] artikli 6 lõike 2 punktiga c ühel aastal, ning (b)hind, mille kinnitatud deklarant maksab mis tahes kehtetuks tunnistatud sertifikaatide eest piiril kohaldatava süsinikdioksiidi kohandusmehhanismi deklareerimise aasta 30. juuniks kooskõlas kõnealuse määruse artikliga 24. Artikkel 9 Ümberjaotatud kasumil põhinevate omavahendite arvutamine 1. Kättesaadavaks tehtavad ümberjaotatud kasumil põhinevad omavahendid arvutatakse, kohaldades otsuse (EL, Euratom) 2020/2053 artikli 2 lõike 1 punktis g osutatud ühtset sissenõudmismäära igale liikmesriigile ümberjaotatava hargamiste ettevõtjate jääkkasumi iga-aastasele osale. 2. Komisjon arvutab järgneva aasta ümberjaotatud kasumil põhinevate omavahendite summad artikli 5 lõikes 5 osutatud aastaaruannete alusel. IV peatükk Omavahendite kättesaadavaks tegemine Artikkel 10 Riigikassa ja raamatupidamisarvestuse kord Määruse (EL, Euratom) nr 609/2014 artiklit 9 kohaldatakse otsuse (EL, Euratom) 2020/2053 artikli 2 lõike 1 punktides e, f ja g osutatud omavahendite suhtes. Artikkel 11 Heitkogustega kauplemise süsteemil põhinevate omavahendite kättesaadavaks tegemine 1. Liikmesriigid tagavad, et määruse (EL) nr 1031/2010 artiklite 26 ja 30 kohaselt määratud enampakkumisplatvormidega seotud arvestussüsteemid või täitmis- ja tasaarvestussüsteemid kannavad artikli 7 lõike 1 kohaselt arvutatud summad määruse (EL, Euratom) nr 609/2014 artikli 9 lõikes 1 osutatud kontole või muule kontole, millest komisjon on kooskõlas määruse (EL) nr 1031/2010 artikliga 44 teada andnud, õigel ajal ja mitte hiljem kui nõude kindlaksmääramise kuule järgneva teise kuu esimesel tööpäeval. 2. Artikli 7 lõikes 4 osutatud kohandamise kogusumma kantakse iga kuu esimesel tööpäeval kaheteistkümnendikosadena eelarve asjaomastest kogusummadest konverteerituna omavääringusse eelarveaastale eelneva kalendriaasta viimasel ametliku noteeringu päeval kehtiva, Euroopa Liidu Teataja C-seerias avaldatud vahetuskursi alusel. Nende igakuiste kaheteistkümnendikosade suhtes kohaldatakse määruse (EL, Euratom) nr 609/2014 artikli 10a lõikeid 2, 4 ja 5. Artikkel 12 Heitkogustega kauplemise süsteemil põhinevate omavahendite saldo arvutamine 1. Komisjon arvutab iga liikmesriigi kohta: (a)artikli 7 lõikes 4 osutatud kohanduse kogusumma prognoosi ning kõige uuemate kogurahvatulu ja heitkogustega kauplemise süsteemi andmete alusel arvutatud kohanduse kogusumma erinevuse;

(b)korrutise, mis saadakse, kui punktis a osutatud arvutuse tulemusena saadud kogusumma korrutatakse iga liikmesriigi kogurahvatulu protsendiga kõigi liikmesriikide kogurahvatulust; kasutatakse näitajat selle aasta kehtiva eelarve 15. jaanuari seisuga, mis järgneb aastale, kui esitati kõige uuemad kogurahvatulu ja heitkogustega kauplemise süsteemi andmed. 2. Lõike 1 alusel iga liikmesriigi kohta tehtud arvutuste tulemusena saadud summade erinevus on netosumma. Netosumma arvutus on lõplik ja seda täiendavalt ei kohandata. Netosumma arvutuse jaoks konverteeritakse summad omavääringust eurodesse või vastupidi kõige uuemate kogurahvatulu ja heitkogustega kauplemise süsteemi andmete esitamise aasta viimasel ametliku noteeringu päeval kehtiva, Euroopa Liidu Teataja C-seerias avaldatud vahetuskursi alusel. Komisjon teatab netosumma arvutuse tulemusel saadud summad liikmesriikidele enne kõige uuemate kogurahvatulu ja heitkogustega kauplemise süsteemi andmete esitamise eelarveaastale järgneva aasta 1. veebruari. Iga liikmesriik kannab netosumma määruse (EL, Euratom) 609/2014 artikli 9 lõikes 1 osutatud kontole selle aasta märtsi esimesel tööpäeval, mis järgneb aastale, mil komisjon teatas liikmesriikidele arvutuse tulemusena saadud summad. Artikkel 13 Piiril kohaldataval süsinikdioksiidi kohandusmehhanismil põhinevate omavahendite kättesaadavaks tegemine Iga kalendriaasta kohta vastavalt artiklile 8 arvutatud summad krediteeritakse igal aastal selle aasta veebruari esimesel tööpäeval, mis järgneb aastale, kui iga liikmesriik saatis oma aastaaruande, konverteerituna omavääringusse summade sissenõudmise eelarveaastale eelneva kalendriaasta viimasel ametliku noteeringu päeval kehtiva vahetuskursi alusel. Artikkel 14 Piiril kohaldataval süsinikdioksiidi kohandusmehhanismil põhinevate omavahendite parandused või kohandused 1. Kõigi paranduste ja kohandustega, mida kohaldatakse eelnevaid eelarveaastaid käsitlevate aruannete suhtes pärast määruse (EL, Euratom) 2021/768 artikli 2 lõikes 6b osutatud kontrollimist või mõnel muul põhjusel, kaasneb määruse (EL, Euratom) nr 609/2014 artikli 9 lõikes 1 osutatud kontole tehtavate kannete korrigeerimine. Liikmesriigid lisavad need parandused pärast otsuse (EL, Euratom) 2020/2053 artikli 2 lõike 1 punktis f osutatud sissenõudmismäära kohaldamist oma järgmisesse aastaaruandesse, millele on osutatud artikli 5 lõikes 4. Komisjon teavitab liikmesriiki pärast kohapealseid kontrolle oma järgmisesse aastaaruandesse lisatava konkreetse kohanduse summast. 2. Lõikes 1 osutatud parandused ja kohandused tehakse kättesaadavaks selle aasta veebruari esimesel tööpäeval, mis järgneb aastale, mil iga liikmesriik saatis oma aastaaruande. 3. Artikli 5 lõikes 4 osutatud aruannetesse ei tehta pärast asjaomasele eelarveaastale järgneva viienda aasta 31. juulit enam ühtki parandust, välja arvatud juhul, kui need puudutavad punkte, millest komisjon või liikmesriik on selle tähtaja jooksul teatanud. 4. Käesolevas artiklis osutatud toimingud kujutavad endast tulutoiminguid selle eelarveaasta puhul, mille jooksul tuleb need kanda määruse (EL, Euratom) nr 609/2014 artikli 9 lõikes 1 osutatud kontole. Artikkel 15 Ümberjaotatud kasumil põhinevate omavahendite kättesaadavaks tegemine Vastavalt artiklile 9 iga kalendriaasta kohta arvutatud summad krediteeritakse selle aasta iga kuu esimesel tööpäeval, mis järgneb aastale, kui iga liikmesriik saatis oma aastaaruande, kaheteistkümnendikosadena eelarve asjaomastest kogusummadest konverteerituna omavääringusse eelarveaastale eelneva kalendriaasta viimasel ametliku noteeringu päeval kehtiva, Euroopa Liidu Teataja C-seerias avaldatud vahetuskursi alusel. Nende igakuiste kaheteistkümnendikosade suhtes kohaldatakse määruse (EL, Euratom) nr 609/2014 artikli 10a lõikeid 2, 4 ja 5. Artikkel 16 Ümberjaotatud kasumil põhinevate omavahendite kohandused 1. Kõigi paranduste ja kohandustega, mis tehakse eelnevaid eelarveaastaid käsitlevates aruannetes pärast määruse (EL, Euratom) 2021/768 artikli 2 lõikes 6c osutatud kontrollimist või mõnel muul põhjusel, kaasneb määruse (EL, Euratom) nr 609/2014 artikli 9 lõikes 1 osutatud kontole tehtavate kannete korrigeerimine. Komisjon teavitab liikmesriiki pärast kohapealseid kontrolle artikli 5 lõikes 5 osutatud järgmisesse komisjoni aastaaruandesse lisatava konkreetse kohanduse summast. Liikmesriigid lisavad muud parandused pärast otsuse (EL, Euratom) 2020/2053 artikli 2 lõike 1 punktis g osutatud sissenõudmismäära kohaldamist oma järgmisesse aastaaruandesse, millele on osutatud artikli 5 lõikes 5. 2. See konkreetne kohandus tehakse kättesaadavaks kaheteistkümnendikosadena selle aasta iga kuu esimesel tööpäeval, mis järgneb aastale, mil iga liikmesriik saatis oma aastaaruande.

3. Artikli 5 lõikes 5 osutatud aruannetesse ei tehta pärast asjaomasele eelarveaastale järgneva viienda aasta 31. juulit enam ühtki parandust, välja arvatud juhul, kui need puudutavad punkte, millest komisjon või liikmesriik on selle tähtaja jooksul teatanud. 4. Käesolevas artiklis osutatud toimingud kujutavad endast tulutoiminguid selle eelarveaasta puhul, mille jooksul tuleb need kanda määruse (EL, Euratom) nr 609/2014 artikli 9 lõikes 1 osutatud kontole. Artikkel 17 Viivis hilinemisega kättesaadavaks tehtud summadelt 1. Iga hilinemise eest Euroopa Liidu heitkogustega kauplemise süsteemil, piiril kohaldataval süsinikdioksiidi kohandusmehhanismil ja ümberjaotatud kasumil põhinevate omavahendite kandmisel määruse (EL, Euratom) nr 609/2014 artikli 9 lõikes 1 osutatud kontole peab asjaomane liikmesriik maksma viivist. 2. Alla 1 000 euro suuruste viivisesummade sissenõudmisest loobutakse. 3. Viivist nõutakse määruse (EL, Euratom) nr 609/2014 artikli 12 lõigetes 4 ja 5 sätestatud määrade ja tingimuste alusel. 4. Lõigetes 1 ja 2 osutatud viivise maksmise suhtes kohaldatakse määruse (EL, Euratom) nr 609/2014 artikli 9 lõikeid 2 ja 3. V PEATÜKK RESERVATSIOONIDEGA HÕLMATUD MAKSE JA LÄBIVAATAMISMENETLUS Artikkel 18 Reservatsioonidega hõlmatud makse 1. Kui liikmesriik ja komisjon on artiklites 14 ja 16 osutatud paranduste ja kohanduste asjus lahkarvamusel, siis võib liikmesriik esitada vaidlustatud summa maksmisel komisjoni seisukoha suhtes reservatsiooni. Liikmesriigid esitavad teabe nende reservatsioonide kohta piiril kohaldataval süsinikdioksiidi kohandusmehhanismil põhinevate omavahenditega seotud summade puhul koos artikli 5 lõikes 4 osutatud aastaaruannetega ning ümberjaotatud kasumil põhinevate omavahenditega seotud summade puhul koos artikli 5 lõikes 5 osutatud aruannetega. Liikmesriigid teatavad komisjonile võimalikult kiiresti reservatsiooni tagasivõtmisest. Kui esimeses lõigus osutatud lahkarvamuses jõutakse liikmesriigi kasuks kokkuleppele, siis annab komisjon sellele liikmesriigile volituse arvata makstud summa maha oma järgmis(t)est omavahendite makse(te)st. 2. Reservatsioonidega hõlmatud makse kandmine määruse (EL, Euratom) nr 609/2014 artikli 9 lõike 1 kohasele kontole peatab viivise arvestamise ajavahemiku, nagu on osutatud artiklis 17.

3. Iga aasta septembri lõpuks esitab komisjon iga-aastase teatise, milles antakse ülevaade reservatsioonidega hõlmatud maksete kogusummast ja eelneval aastal tagasi võetud reservatsioonide kogusummast. Artikkel 19 Läbivaatamismenetlus 1. Kui liikmesriik ja komisjon on artiklites 14 ja 16 osutatud paranduste ja kohanduste asjus lahkarvamusel, siis võib liikmesriik esitada komisjonile taotluse hinnangu läbivaatamiseks kuue kuu jooksul hinnangu saamisest. Taotluses tuleb esitada läbivaatamise taotluse põhjused ning tõendid ja tõendavad dokumendid, millel see põhineb. Taotlus ja sellele järgnev menetlus ei muuda liikmesriikide kohustust teha omavahendid liidu eelarve jaoks kättesaadavaks siis, kui need kuuluvad tasumisele. 2. Kolme kuu jooksul alates lõikes 1 sätestatud taotluse saamisest esitab komisjon liikmesriigile oma märkused taotluses esitatud põhjuste kohta. Nõuetekohaselt põhjendatud juhtudel võib komisjon seda tähtaega ühe korra veel kolme kuu võrra pikendada ja asjaomast liikmesriiki vastavalt teavitada. Kui komisjon peab vajalikuks taotleda lisateavet, arvestatakse lõikes 2 osutatud tähtaega taotletud lisateabe kättesaamise kuupäevast. Asjaomane liikmesriik esitab lisateabe kolme kuu jooksul. Asjaomase liikmesriigi taotlusel pikendatakse kolmekuulist tähtaega ühe korra veel kolme kuu võrra. 3. Kui liikmesriik ei saa läbivaatamismenetluse jaoks täiendavat asjaomast teavet esitada, siis võib ta komisjoni sellest teavitada. Komisjon esitab seejärel oma märkused, mis põhinevad kättesaadaval teabel. Lõikes 2 osutatud tähtaega arvestatakse sel juhul alates kõnealuse teate laekumise kuupäevast. 4. Läbivaatamismenetlus lõpeb hiljemalt kaks aastat pärast seda, kui liikmesriik saatis oma läbivaatamise taotluse, millele on osutatud lõikes 1. VI peatükk Rahavarude haldamine Artikkel 20 Rahavarude haldamise ja maksekorralduste täitmise nõuded Määruse (EL, Euratom) nr 609/2014 artikleid 14 ja 15 kohaldatakse otsuse (EL, Euratom) 2020/2053 artikli 2 lõike 1 punktides e–g osutatud omavahendite suhtes. VII peatükk Lõppsätted Artikkel 21 Komiteemenetlus

1. Komisjoni abistab määruse (EL) nr 182/2011 kohane komitee. 2. Käesolevale lõikele viitamisel kohaldatakse määruse (EL) nr 182/2011 artiklit 4. Artikkel 22 Jõustumine ja kohaldamine Käesolev määrus jõustub otsuse 20xx/xxxx/EL, Euratom (millega muudetakse otsust (EL, Euratom) 2020/2053) jõustumise päeval. Seda kohaldatakse alates 1. jaanuarist 2023. Artikli 2 lõiget 3, artikli 5 lõiget 5 ning artikleid 9, 15 ja 16 kohaldatakse siiski alates [maksustamisõiguste ümberjaotamist käsitleva üleilmse kokkuleppe rakendamise direktiivi] kohaldamise kuupäevast või mitmepoolse konventsiooni jõustumise kuupäevast, olenevalt sellest, kumb kuupäev on hilisem, Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja FINANTSSELGITUS 1.ETTEPANEKU/ALGATUSE RAAMISTIK 1.1.Ettepaneku/algatuse nimetus 1.2.Poliitikavaldkonnad 1.3.Ettepaneku/algatuse liik 1.4.Eesmärgid 1.5.Ettepaneku/algatuse põhjendused 1.6.Ettepaneku/algatuse kestus ja finantsmõju 1.7.Ettenähtud eelarve täitmise viisid 2.HALDUSMEETMED

2.1.Järelevalve ja aruandluse eeskirjad 2.2.Haldus- ja kontrollisüsteem 2.3.Pettuse ja eeskirjade eiramise ärahoidmise meetmed 3.ETTEPANEKU/ALGATUSE HINNANGULINE FINANTSMÕJU 3.1.Mitmeaastase finantsraamistiku rubriigid ja kulude eelarveread, millele mõju avaldub 3.2.Hinnanguline mõju kuludele 3.2.1.Hinnanguline mõju tegevusassigneeringutele 3.2.2.Hinnanguline mõju haldusassigneeringutele 3.2.3.Kooskõla kehtiva mitmeaastase finantsraamistikuga 3.3.Hinnanguline mõju tuludele FINANTSSELGITUS 1.ETTEPANEKU/ALGATUSE RAAMISTIK 1.1.Ettepaneku/algatuse nimetus Nõukogu määrus meetodite ja menetluse kohta, millega tehakse kättesaadavaks heitkogustega kauplemise süsteemil, piiril kohaldataval süsinikdioksiidi kohandusmehhanismil ja ümberjaotatud kasumil põhinevad omavahendid, ning rahavajaduste rahuldamise meetmete kohta Nõukogu määrus, millega muudetakse 30. aprilli 2021. aasta määrust (EL, Euratom) 2021/768, millega kehtestatakse Euroopa Liidu omavahendite süsteemi rakendusmeetmed 1.2.Asjaomased poliitikavaldkonnad ELi eelarvetulud 1.3.Ettepaneku/algatuse liik ☑ uus meede ◻ uus meede, mis tuleneb katseprojektist / ettevalmistavast meetmest

◻ olemasoleva meetme pikendamine ◻ ühe või mitme meetme ümbersuunamine teise või uude meetmesse või ühendamine teise või uue meetmega 1.4.Eesmärgid 1.4.1.Üldeesmärgid Need ettepanekud põhinevad Euroopa Ülemkogu 2020. aasta juuli järeldustel ning 2020. aasta detsembri institutsioonidevahelisel kokkuleppel, mis käsitleb tegevuskava, millega võtta kasutusele piisavalt uusi omavahendeid, et katta summa, mis vastab Euroopa Liidu taasterahastu tagasimaksmisega seotud eeldatavatele kuludele. Ettepanek on seotud 22. detsembril 2021. aastal vastu võetud ettepanekuga COM(2021) 570 (final), millega muudetakse omavahendite otsust. Ettepanekuga seotakse ELi poliitilised prioriteedid samuti tihedamalt ELi eelarve tulude poolega. 1.4.2.Erieesmärgid Ettepaneku COM(2021) 570 (final) eesmärk on võtta kasutusele kolm uute omavahendite liiki: (1) uued omavahendid, mis põhinevad heitkogustega kauplemise süsteemil ning hõlmavad selle laiendamist merenduse valdkonnale ja suuremat heitkogustega kauplemist lennunduse valdkonnas ning maanteetranspordi- ja hoonesektorit hõlmaval uuel heitkogustega kauplemise süsteemil; (2) uued omavahendid, mis põhinevad piiril kohaldataval süsinikdioksiidi kohandusmehhanismil; (3) uued omavahendid, mis põhinevad sellel osal hargmaiste ettevõtjate kasumist, mis jaotatakse ELi liikmesriikidele ümber rahvusvahelist maksustamist käsitleva üleilmse kokkuleppe („OECD/G20 kaasava rahastu 1. sammas“) kontekstis. Uued omavahendid viivad ELi eelarve tulupoole veelgi enam vastavusse liidu poliitiliste prioriteetidega. Kuna heitkogused ei tunne piire, tuleb nende reguleerimiseks võtta meetmeid liidu tasandil ning need on sobilikud ELi omavahendite loomiseks. Heitkogustega kauplemine ja piiril kohaldatav süsinikdioksiidi kohandusmehhanism on kogu ELi hõlmavad meetmed, mis täidavad ühist eesmärki vähendada võimalikult odavalt kasvuhoonegaaside heitkoguseid, piirates heite hulka ja andes selge CO2 hinnasignaali. Teiseks rakendatakse ELis maksustamisõiguste ümberjaotamist käsitlevat üleilmset kokkulepet, austades ühtse turu eripärasid. See annab samuti aluse Euroopa tasandil omavahendi loomiseks. 1.4.3.Oodatavad tulemused ja mõju Märkige, milline peaks olema ettepaneku/algatuse oodatav mõju toetusesaajatele/sihtrühmale. Uued omavahendid peaksid tagama, et liidu eelarvest Euroopa Liidu taasterahastu tagasimaksmiseks tehtavad kulutused ei vähenda põhjendamatult mitmeaastase finantsraamistiku kohaste programmide kulusid ega investeerimisvahendite summat. Samal ajal piiravad need ka kogurahvatulul põhinevate omavahendite suurenemist liikmesriikides. 1.4.4.Tulemus- ja mõjunäitajad Täpsustage, milliste näitajate alusel hinnatakse ettepaneku/algatuse elluviimist. Selle ettepanekuga tuleks luua raamistik, mis võimaldab teha õigel ajal ja nõuetekohaselt ELi eelarve jaoks kättesaadavaks heitkogustega kauplemisest ja piiril kohaldatavast süsinikdioksiidi kohandusmehhanismist saadavaid tulusid. See võimaldab samuti teha kättesaadavaks omavahendeid, mis põhinevad ELi liikmesriikidele ümberjaotatud osal kõige suuremate ja kasumlikumate hargmaiste ettevõtjate jääkkasumist. 1.5.Ettepaneku/algatuse põhjendused 1.5.1.1.5.1.Lühi- või pikaajalises perspektiivis täidetavad vajadused, sealhulgas algatuse rakendamise üksikasjalik ajakava

ELi eelarve jaoks kättesaadavaks tegemise eeskirjades tuleks õigel ajal kokku leppida, et tagada uute omavahendite õigeaegne rakendamine. Institutsioonidevahelises kokkuleppes on esitatud uute omavahendite kasutuselevõtu üksikasjalik ajakava. Komisjon on võtnud kohustuse teha ettepanekud uute omavahendite kohta 2021. aastaks, et võtta need kasutusele 2023. aastal. 1.5.2.ELi meetme lisaväärtus Enneolematu COVID-19 kriisi alguses esitas komisjon ambitsioonika, uuendusliku ja erakordse taastekava, et luua eeldused liidu kestlikuks ja vastupidavaks taastumiseks. Euroopa Liidu taasterahastuga („NextGenerationEU“), mille Euroopa Parlament ja nõukogu 14. detsembril 2020 ametlikult heaks kiitsid, kaasatakse pandeemia põhjustatud majandusliku ja sotsiaalse kahju leevendamiseks kuni 750 miljardit eurot. Koos mitmeaastases finantsraamistikus ette nähtud ELi pikaajalise eelarve vahenditega ulatub summa, mille abil Euroopat COVID-19 järel üles ehitada, kokku 1,8 triljoni euroni. Uute omavahenditega tagatakse Euroopa Liidu taasterahastu tagasimaksete kava usaldusväärsus ja kestlikkus. 1.5.3.Samalaadsetest kogemustest saadud õppetunnid Need ettepanekud on seotud omavahendite otsuse muutmisega. Ühiselt selgitavad need omavahendeid käsitlevate sätete seost õigusaktidega, mis käsitlevad heitkogustega kauplemist ja piiril kohaldatavat süsinikdioksiidi kohandusmehhanismi, ning tulevase õigusaktiga, mis käsitleb maksustamisõiguste ümberjaotamist käsitleva üleilmse kokkuleppe rakendamist. 1.5.4.Kooskõla mitmeaastase finantsraamistikuga ja võimalik koostoime muude asjaomaste meetmetega Need ettepanekud on seotud mitmeaastase finantsraamistiku määruse läbivaatamisega, et suurendada kliimameetmete sotsiaalfondi kulutuste jaoks mitmeaastases finantsraamistikus sätestatud ülemmäärasid ning luua automaatne iga-aastane kohandusmehhanism, mis võimaldab toetada uute omavahendite abil taasterahastu „NextGenerationEU“ vahendite tagasimakseid kehtiva mitmeaastase finantsraamistiku alusel. 1.5.5.Erinevate kasutada olevate rahastamisvõimaluste, sealhulgas vahendite ümberpaigutamise võimaluste hinnang Ei kohaldata. 1.6.Ettepaneku/algatuse kestus ja finantsmõju ◻ Piiratud kestusega ettepanek/algatus –◻ Ettepanek/algatus hõlmab ajavahemikku [PP/KK]AAAA–[PP/KK]AAAA –◻ Finantsmõju avaldub ajavahemikul AAAA–AAAA ☑ Piiramatu kestusega ettepanek/algatus –Rakendamise käivitumisperiood hõlmab ajavahemikku 1. jaanuarist 2021 kuni 31. detsembrini 2022, –millele järgneb täieulatuslik rakendamine alates 1. jaanuarist 2023. 1.7.Ettenähtud eelarve täitmise viisid ☑ Eelarve otsene täitmine komisjoni poolt –☑ oma talituste kaudu, sealhulgas kasutades liidu delegatsioonides töötavat komisjoni personali;

–◻ rakendusametite kaudu ◻ Eelarve jagatud täitmine koostöös liikmesriikidega ◻ Eelarve kaudne täitmine, mille puhul eelarve täitmise ülesanded on delegeeritud: –◻ kolmandatele riikidele või nende määratud asutustele; –◻ rahvusvahelistele organisatsioonidele ja nende allasutustele (nimetage); –◻ Euroopa Investeerimispangale ja Euroopa Investeerimisfondile; –◻ finantsmääruse artiklites 208 ja 209 osutatud asutustele; –◻ avalik-õiguslikele asutustele; –◻ avalikke teenuseid osutavatele eraõiguslikele asutustele, kuivõrd neile antakse piisavad finantstagatised; –◻ liikmesriigi eraõigusega reguleeritud asutustele, kellele on delegeeritud avaliku ja erasektori partnerluse rakendamine ja kes esitavad piisavad finantstagatised; –◻ isikutele, kellele on delegeeritud Euroopa Liidu lepingu V jaotise kohaste ühise välis- ja julgeolekupoliitika erimeetmete rakendamine ja kes on kindlaks määratud asjaomases alusaktis. –Mitme eelarve täitmise viisi valimise korral esitage üksikasjad rubriigis „Märkused“. Märkused Ei kohaldata. 2.HALDUSMEETMED 2.1.Järelevalve ja aruandluse eeskirjad Märkige sagedus ja tingimused. Järelevalve ja aruandluse nõuded, mis käsitlevad nende omavahendite kättesaadavaks tegemist, mis põhinevad heitkogustega kauplemisel, piiril kohaldataval süsinikdioksiidi kohandusmehhanismil ja liikmesriikidele ümberjaotatud osal suurimate ja kõige kasumlikumate hargmaiste ettevõtjate jääkkasumist, on esitatud ettepanekus COM(2022) ..... nõukogu määruse kohta, millega muudetakse 30. aprilli 2021. aasta määrust (EL, Euratom) 2021/768 seoses Euroopa Liidu uute omavahendite rakendamise meetmetega. 2.2.Haldus- ja kontrollisüsteem 2.2.1.Kindlakstehtud risk(id)

Peamised võimalikud riskid hõlmavad järgmist: uute omavahendite kindlaksmääramisel tekkivad vead, vigased kanded kontole, vahendite hilinemisega kättesaadavaks tegemine ja arvestusvead. 2.2.2.Teave loodud sisekontrollisüsteemi kohta Kontrollimeetodid on kavandatud ettepanekus, mis sisaldab ka erisätteid kontrolli ja järelevalve ning asjakohaste aruandlusnõuete kohta. 2.2.3.Kontrolliga kaasnevate kulude ja sellest saadava kasu hinnang ning prognoositav veariski tase Liidu finantshuve tuleks kaitsta proportsionaalsete meetmete kaudu, mis hõlmavad õigusnormide eiramiste ennetamist, tuvastamist ja uurimist, samuti kaotatud, alusetult väljamakstud või valesti kasutatud vahendite tagasinõudmist ning vajaduse korral riiklike asutuste ja Euroopa Komisjoni talituste määratavaid haldus- ja rahalisi karistusi. 2.3.Pettuse ja eeskirjade eiramise ärahoidmise meetmed Nimetage rakendatavad või kavandatud ennetus- ja kaitsemeetmed. Uute omavahendite arvutamise kontrolli ja järelevalve sätted on esitatud dokumendis COM(2022) .... nõukogu määruse kohta, millega muudetakse 30. aprilli 2021. aasta määrust (EL, Euratom) 2021/768 seoses Euroopa Liidu uute omavahendite rakendamise meetmetega, ning iga uue kavandatud omavahendi asjaomases sektoripõhises õigusaktis. 3. ETTEPANEKU/ALGATUSE HINNANGULINE FINANTSMÕJU 3.1.Mitmeaastase finantsraamistiku rubriigid ja kulude eelarveread, millele mõju avaldub ·Olemasolevad eelarveread Järjestage mitmeaastase finantsraamistiku rubriigiti ja iga rubriigi sees eelarveridade kaupa Mitme-aastase finants-raamistiku rubriik Eelarverida Kulu

liik Rahaline osalus Nr

Liigen-datud/ liigen-damata EFTA riigid Kandidaat-riigid Kolman-dad riigid finantsmääruse artikli 21 lõike 2 punkti b tähenduses 7. 20 01 02 01 Liigen-damata. EI EI EI EI 3.2. Ettepaneku hinnanguline finantsmõju assigneeringutele 3.2.1.Hinnanguline mõju tegevusassigneeringutele – ülevaade –☑ Ettepanek/algatus ei hõlma tegevusassigneeringute kasutamist –◻ Ettepanek/algatus hõlmab tegevusassigneeringute kasutamist, mis toimub järgmiselt:



Mitmeaastase finantsraamistiku

rubriik 7. „Halduskulud“ miljonites eurodes (kolm kohta pärast koma)

Aasta

2023 Aasta

2024 Aasta

2025 Aasta

2026 Aasta

2027 KOKKU Eelarve peadirektoraat • Personalikulud 0,157 0,471 0,628 0,785 1,57 3,611 • Muud halduskulud EELARVE PEADIREKTORAAT KOKKU Assigneeringud 0,157 0,471 0,628 0,785 1,57 3,611 Aasta

2023 Aasta

2024 Aasta

2025 Aasta

2026 Aasta

2027 KOKKU Kliimameetmete peadirektoraat • Personalikulud 0,157 0,157 0,157 0,157 0,157 0,785 • Muud halduskulud KLIIMAMEETMETE PEADIREKTORAAT KOKKU Assigneeringud 0,157 0,157 0,157 0,157 0,157 0,785 Aasta

2023 Aasta

2024 Aasta

2025 Aasta

2026 Aasta

2027 KOKKU Maksunduse ja tolliliidu peadirektoraat • Personalikulud 0 0,043 0,043 0,043 0,043 0,17 • Muud halduskulud MAKSUNDUSE JA TOLLILIIDU PEADIREKTORAAT KOKKU Assigneeringud 0 0,043 0,043 0,043 0,043 0,17 Mitmeaastase finantsraamistiku

RUBRIIGI 7 assigneeringud

KOKKU (Kulukohustuste kogusumma = maksete kogusumma) 0,314 0,672 0,829 0,986 1,177 4,572 miljonites eurodes (kolm kohta pärast koma) Aasta

2023 Aasta

2024 Aasta

2025 Aasta

2026 Aasta

2027 KOKKU Mitmeaastase finantsraamistiku

RUBRIIKIDE 1-7

assigneeringud KOKKU Kulukohustused 0,314 0,672 0,829 0,986 1,177 4,572 Maksed 0,314 0,672 0,829 0,986 1,177 4,572 3.2.2.Hinnanguline mõju haldusassigneeringutele – ülevaade –◻ Ettepanek/algatus ei hõlma haldusassigneeringute kasutamist –☑ Ettepanek/algatus hõlmab haldusassigneeringute kasutamist, mis toimub järgmiselt: miljonites eurodes (kolm kohta pärast koma) Aasta

2023 Aasta

2024 Aasta

2025 Aasta

2026 Aasta

2027 KOKKU Mitmeaastase finantsraamistiku

RUBRIIK 7 Personalikulud 0,314 0,672 0,829 0,986 1,177 4,572 Muud halduskulud Mitmeaastase finantsraamistiku

RUBRIIGI 7 kulud kokku 0,314 0,672 0,829 0,986 1,177 4,572 Mitmeaastase finantsraamistiku RUBRIIGIST 7 välja jäävad kulud

Personalikulud Muud

halduskulud Mitmeaastase finantsraamistiku

RUBRIIGIST 7 välja jäävad

kulud kokku

KOKKU 0,314 0,672 0,829 0,986 1,177 4,572 Personali ja muude halduskuludega seotud assigneeringute vajadused kaetakse asjaomase peadirektoraadi poolt kõnealuse meetme haldamiseks juba antud ja/või peadirektoraadi siseselt ümberpaigutatud assigneeringutest, mida vajaduse korral võidakse täiendada nendest lisaassigneeringutest, mis haldavale peadirektoraadile eraldatakse iga-aastase vahendite eraldamise menetluse käigus, arvestades eelarvepiirangutega. 3.2.2.1Hinnanguline personalivajadus –◻ Ettepanek/algatus ei hõlma personali kasutamist –☑ Ettepanek/algatus hõlmab personali kasutamist, mis toimub järgmiselt: Hinnanguline väärtus täistööaja ekvivalendina Aasta

2023 Aasta

2024 Aasta 2025 Aasta 2026 Aasta 2027 • Ametikohtade loeteluga ette nähtud ametikohad (ametnikud ja ajutised töötajad) 20 01 02 01 (komisjoni peakorteris ja esindustes) 2 4 5 6 11 20 01 02 03 (delegatsioonides) 01 01 01 01 (kaudne teadustegevus) 01 01 01 11 (otsene teadustegevus) Muud eelarveread (märkige) • Koosseisuväline personal (täistööajale taandatud töötajad) 20 02 01 (üldvahenditest rahastatavad lepingulised töötajad, riikide lähetatud eksperdid ja renditööjõud) 0,5 0,5 0,5 0,5 20 02 03 (lepingulised töötajad, kohalikud töötajad, riikide lähetatud eksperdid, renditööjõud ja noored spetsialistid delegatsioonides) XX 01 xx yy zz – peakorteris – delegatsioonides 01 01 01 02 (lepingulised töötajad, riikide lähetatud eksperdid ja renditööjõud kaudse teadustegevuse valdkonnas) 01 01 01 12 (lepingulised töötajad, riikide lähetatud eksperdid ja renditööjõud otsese teadustegevuse valdkonnas) Muud eelarveread (märkige) KOKKU 2 4,5 5,5 6,5 11,5 XX tähistab asjaomast poliitikavaldkonda või eelarvejaotist. Personalivajadused kaetakse juba meedet haldavate peadirektoraadi töötajatega ja/või töötajate peadirektoraadisisese ümberpaigutamise teel. Vajaduse korral võidakse personali täiendada iga-aastase vahendite eraldamise menetluse käigus, arvestades olemasolevate eelarvepiirangutega. Ülesannete kirjeldus: Ametnikud ja ajutised töötajad Uute omavahendite tõttu vajab eelarve peadirektoraat täiendavaid töötajaid prognoosimise, kontrolli ja eelarvestamisega seotud ülesannete täitmiseks ning kliimameetmete peadirektoraat uut töötajat rakendamise ja ettevalmistamisega seotud ülesannete täitmiseks. Koosseisuvälised töötajad Maksunduse ja tolliliidu peadirektoraat vajab samuti uusi töötajaid kontrolliülesannete täitmiseks. 3.2.3.Kooskõla kehtiva mitmeaastase finantsraamistikuga Ettepanek/algatus: –☑ on täielikult rahastatav mitmeaastase finantsraamistiku asjaomase rubriigi sisese vahendite ümberpaigutamise kaudu. –◻ tingib mitmeaastase finantsraamistiku asjaomase rubriigi mittesihtotstarbelise varu ja/või mitmeaastase finantsraamistiku määruses sätestatud erivahendite kasutuselevõtu. –◻ nõuab mitmeaastase finantsraamistiku muutmist. Kolmandate isikute rahaline osalus 3.3.Hinnanguline mõju tuludele –◻ Ettepanekul/algatusel puudub finantsmõju tuludele –☑ Ettepanekul/algatusel on järgmine finantsmõju: –☑ omavahenditele